正月三日宿范氏莊四首  其四
作者：楊萬里
朝代：宋

paragraphs: 山歷愁寡天，沙征恨多地。
兩日行海濱，雖近彌不至。
遐瞻道旁堠，我進渠祗退。
大風來無隔，午燠皎安避。
今夕范氏莊，初覿三峰翠。
愈遠故絕瑕，不多始足貴。
巉然半几出，蹙若一拳細。
輕霏澹晚秀，隤照燁春媚。
翫久有餘佳，繪苦未必似。
今夕勿掩扉，月中對山睡。